Document ID: 32010R0709
Publication Date: 2010-07-22

Content:
REGOLAMENT TAL-KUMMISSJONI (UE) Nru 709/2010
tat-22 ta’ Lulju 2010
li jemenda r-Regolament tal-Kunsill (KE) Nru 338/97 dwar il-protezzjoni ta’ speċijiet ta’ fawna u flora selvaġġi billi jkun irregolat il-kummerċ fihom
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċijiet ta’ fawna u flora selvaġġi billi jkun irregolat il-kummerċ fihom (1), u b’mod partikolari l-Artikolu 19(5) tiegħu,
Billi:
(1)
Ir-Regolament (KE) Nru 338/97 jelenka speċijiet ta’ annimali u pjanti li l-kummerċ tagħhom ġie ristrett jew ikkontrollat. Dawk il-listi jinkorporaw il-listi stabbiliti fl-Appendiċijiet għall-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu, minn hawn 'il quddiem “il-Konvenzjoni”. Fil-15-il seduta tal- Konvenzjoni, li saret f’Doha, il-Qatar, f’Marzu tal-2010, saru ċerti emendi għall-Appendiċijiet tal-Konvenzjoni.
(2)
L-ispeċi Anas oustaleti nqatgħet mill-Appendiċi I.
(3)
L-ispeċijiet Euphorbia misera, Orothamnus zeyheri u Protea odorata nqatgħu mill-Appendiċi II.
(4)
Il-popolazzjoni Eġizzjana tal-Crocodylus niloticus ġiet ittrasferita mill-Appendiċi I għall-Appendiċi II bi kwota żero għall-kampjuni selvaġġi.
(5)
Il-popolazzjonijiet Messikani u tal-Beliże tal-Crocodylus moreletii ġew ittrasferiti mill-Appendiċi I għall-Appendiċi II bi kwota żero għall-kampjuni selvaġġi.
(6)
Neurergus kaiseri ġiet inkluża fl-Appendiċi I.
(7)
L-ispeċijiet Ctenosaura bakeri, C. oedirhina, C. melanosterna, C. palearis, Agalychnis spp., Dynastes satanas, Operculicarya hyphaenoides, O. pachypus, Zygosicyos pubescens, Z. tripartitus, Aniba rosaeodora (bl-annotazzjoni), Adenia olaboensis, Cyphostemma elephantopus, C. montagnacii u Bulnesia sarmientoi (bl-annotazzjoni) ġew inklużi fl-Appendiċi II.
(8)
L-elenkar fl-Appendiċi II tal-Beccariophoenix madagascariensis u Neodypsis decaryi ġie estiż biex jinkludi ż-żrieragħ mill-Madagaskar.
(9)
L-ispeċijiet li ġejjin ġew maqtugħin mill-Appendiċi III għall-Konvenzjoni fuq it-talba tal-Malasja: Arborophila campbelli, Arborophila charltonii, Caloperdix oculeus, Lophura erythrophthalma, Lophura ignita, Melanoperdix niger, Polyplectron inopinatum, Rhizothera dulitensis, Rhizothera longirostris u Rollulus rouloul u l-ispeċi Haliotis midae ġiet maqtugħa mill-Appendiċi III għall-Konvenzjoni fuq it-talba tal-Afrika t’Isfel.
(10)
L-annotazzjonijiet għall-elenkar fl-Appendiċi I u II għall-Konvenzjoni tal-ispeċi Canis lupus ġew emendati.
(11)
L-annotazzjonijiet għall-elenkar fl-Appendiċi I għall-Konvenzjoni tal-ispeċi Orchidaceae spp. ġew emendati.
(12)
L-annotazzjonijiet għall-elenkar fl-Appendiċi II għall-Konvenzjoni tal-ispeċi Cactaceae spp. u l-gruppi tassonomiċi kollha tal-pjanti bl-annotazzjoni #1 ġew emendati.
(13)
L-ebda Stat Membru ma ppreżenta riserva għal ebda minn dawk l-emendi.
(14)
Għalhekk, l-emendi għall-Appendiċijiet I, II u III għall-Konvenzjoni jqajmu l-ħtieġa li jiġu emendati l-Annessi A, B u C tal-Anness għar-Regolament (KE) Nru 338/97.
(15)
L-ispeċijiet Physignathus cocincinus, Abronia graminea, u Ctenosaura quinquecarinata- li bħalissa mhumiex elenkati fl-Anness għar-Regolament (KE) Nru 338/97 - qed jiġu impurtati fl-Unjoni f’ammonti tant kbar li jeħtieġ li jsir monitoraġġ tagħhom. Għalhekk dawk l-ispeċijiet għandhom jiġu inklużi fl-Anness D tal-Anness għar-Regolament (KE) Nru 338/97.
(16)
Fil-15-il Konferenza tal-Partijiet għall-Konvenzjoni ġew adottati referenzi ġodda tan-nomenklatura għall-annimali.
(17)
Ir-Regolament (KE) Nru 338/97 għandu għalhekk jiġi emendat skont dan. Fid-dawl tal-ammont tal-emendi, jixraq li, għal finijiet ta’ ċarezza, l-Anness għal dak ir-Regolament jinbidel kollu kemm hu.
(18)
Il-miżuri pprovduti f’dan ir-Regolament huma skont l-opinjoni tal-Kumitat dwar il-Kummerċ tal-Fawna u l-Flora Selvaġġi stabbilit skont l-Artikolu 18 tar-Regolament (KE) Nru 338/97,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 338/97 għandu jinbidel bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Lulju 2010.

Metadata:
Eurovoc Level 1 Categories: 100142
100147
100155
Eurovoc Level 2 Categories: 100191
100243
100163
100194
100242
100196
Eurovoc Level 3 Categories: 13
2825
3584
2573
2487
3150
All Eurovoc Categories: 13
2577
2826
2827
3584
5542
865